钦定古今图书集成/历象汇编/庶征典/第076卷 > 《田家五行》 > 汉
## 钦定古今图书集成/历象汇编/庶征典/第076卷 > 《田家五行》 > 汉

### 文帝后三年秋大雨

按《汉书文帝本纪》。不载。　按《五行志》。“后三年秋，大雨，
昼夜不绝，三十五日。”

### 昭帝始元元年七月大雨水

按《汉书昭帝本纪》：“始元元年秋七月，大雨，渭桥绝。”
按《五行志》，“始元元年七月，大雨水，自七月至十月。”

### 元帝永光三年十一月雨水

按《汉书元帝本纪》，永光三年冬十一月诏曰：“迺者中
冬雨水，吏何不以时禁，各悉意对。”

永光五年，颍川、汝南、淮阳、庐江大雨。

按《汉书元帝本纪》，“五年秋，颍川水出，流杀人民，吏从
官县被害者与告。”　按《五行志》，“永光五年夏及秋，大
水，颍川、汝南、淮阳、庐江雨，坏乡聚民舍及水流杀人。”

### 成帝建始三年霖雨

按《汉书成帝本纪》，“建始三年秋，关内大水。”　按《五行
志》，“三年夏，大水，三辅霖雨三十馀日，郡国十九雨，山
谷水出，凡杀四千馀人，坏官寺民舍八万三千馀所。”

又《按志》：“秋大雨三十馀日。”

建始四年九月，大雨。

按《汉书成帝本纪》：“四年秋，大水。”　按《五行志》，“四年九
月，大雨十馀日。”